དེ་ཡང་བོད་ཀྱི་བཟོ་ཤེས་བོད་ཤོག་གླེང་བ་ལ་ཐོག་མར་བོད་ཤོག་ནི་དུས་ནམ་ཞིག་བྱུང་བ་དང་།དེའི་རྒྱུ་ཆ་དང་བཟོ་ཁྱད།ཤོག་བུ་སྦང་འདོན་བྱེད་ཐབས།བོད་ཤོག་གི་དམིགས་བསལ་ཁྱད་ཆོས།ཐོན་ཁུང་ས་གནས་སོགས་བཤད་པ་ལ།དང་པོ་སྤྱིར་བཟོ་རྩལ་ནི་མིའི་རིགས་ཀྱི་གསར་གཏོད་བྱས་པའི་ཤེས་རིག་ལོ་རྒྱུས་ཐོག་གི་གྲུབ་འབྲས་གལ་ཆེན་ཞིག་ཀྱང་ཡིན།མིའི་རིགས་ཀྱི་བྱ་དངོས་གང་དང་གང་ཡིན་རུང་དུས་ཡུན་རིང་པོའི་འཚོ་བའི་ཐོན་སྐྱེད་དང་ཉམས་མྱོང་ལས་བྱུང་བ་དང་།ཤོག་བཟོའི་ལག་ཤེས་ཡང་དེ་ལས་མ་འདས་པར་མིའི་རིགས་ཀྱི་ཐུན་མོང་མ་ཡིན་པའི་ཤེས་རིག་དང་འཚོ་བའི་ཐོན་སྐྱེད་ལ་ནུས་པ་ཐོན་པའི་ལག་ཆ་གལ་ཆེན་ཞིག་ཏུ་གྱུར་བ་མ་ཟད།དེ་དག་ནི་མིའི་རིགས་ཀྱི་ཤེས་རིག་ལོ་རྒྱུས་གོང་མཐོར་ཕྱིན་པའི་ནང་མེད་དུ་མི་རུང་བའི་གྲུབ་ཆ་གལ་ཆེན་ཞིག་ཏུ་གྱུར་ཡོད།